A klímavészhelyzetben az egyházak fokozott szerepvállalására van szükség

***Az egyházak szerepe a fenntartható társadalomban* címmel 2019. május 25.-28. között Oslóban megrendezett konferencia közleménye**

A Norvég Egyház és az Európai Keresztény Környezetvédelmi Hálózat (ECEN) által rendezett konferencián egyházi és ökumenikus szervezetek képviselői gyűltek össze 11 európai országból.

Hatalmas kihívások előtt állunk. A klímaváltozás, a biodiverzitás gyorsuló ütemű csökkenése, a vízlelőhelyek szennyezettsége és a föld erőforrásainak mértéktelen túlhasználata magát az életet veszélyezteti. Jelenlegi életstílusunk emberek millióit sodorja fenyegetett helyzetbe, a ma élőket és a következő nemzedékeket egyaránt. Erről az útról minél hamarabb le kell térnünk, és együtt kell újat keresnünk helyette.

Oslo – Európa 2019-es zöld fővárosa – jó példája annak, hogyan lehet egészséges környezetben, fenntartható módon élni. De ez nem elegendő. A példát más városoknak, kormányzatoknak és országoknak is követniük kell.

Halljuk a természetkárosítástól és a klímaváltozástól szenvedők kiáltását. Halljuk, hogy a gyerekek és fiatalok azonnali cselekvést sürgetnek. A teremtő Isten felelősségvállalásra, a teremtett világ és teremtett társaink megóvására szólít fel bennünket.

A konferencia mindannyiunk gazdagodását szolgálta azon tapasztalatok kölcsönös megosztása révén, amelyeket a különböző európai egyházak teremtésvédelmi tevékenységük, a klímaigazságosságért való kiállásuk, illetve a fenntartható életstílus iránti igény felkeltését és elérését célzó erőfeszítéseik során nyertek. Sok tennivaló vár ránk, hogy a világ aktuális kihívásainak megfelelhessünk. Meg kell bánnunk múltbeli tétlenségünket, és a jelen válsághelyzetének megfelelően kell cselekednünk. Minél többet tehetünk, annál nagyobb a felelősségünk.

Bátorítjuk a norvég egyházakat, hogy a „Norway’s fair share”[[1]](#footnote-1) c. jelentéssel összhangban álljanak ki törekvéseikért a norvég kormányzattal és az olajipari érdekekkel szemben. A jelentés a márciusban és májusban világszerte tiltakozó gyerekek és fiatalok követeléseivel is egybecseng.

Felhívjuk Európa egyházait, hogy cselekedjenek azonnal, emeljék fel hangukat az igazságtalansággal szemben a szegények és elnyomottak, illetve a fenntartható jövőért síkra szálló fiatal nemzedékek oldalán. A cselekvés lehetséges megvalósulási formái a következők:

* aktív közreműködés a Fenntartható Fejlődési Célok elérésében
* a korlátlan növekedés ideológiájának megkérdőjelezése
* vezető szerep vállalása a fenntartható életvitelre való átállásban
* aktív részvétel a nyilvános vitában, amely a klímaváltozással és az ökológiai pusztítással szemben gyors és kézzelfogható válaszokat sürget
* környezetvédelmi együttműködés más egyházakkal és vallási szervezetekkel
* az egyházak ökológiai lábnyomának csökkentése
* A fosszilis energiahordozókhoz kapcsolódó befektetések felszámolása, illetve az alternatív, fenntartható megoldások befektetési célú támogatása

Az egyházakat arra buzdítjuk, hogy imádsággal munkálkodjanak ezen célok elérésén a mindannyiunkat érintő klímavészhelyzetben.

1. https://www.kirkensnodhjelp.no/globalassets/lanserte-rapporter/2018/norways-fair-share-2018\_web.pdf [↑](#footnote-ref-1)